Вашар

**Вашар –** (мадь *vásár* – исте, серб. *вашар*)  

**♦** периодично одредзен сход тарґовцох и купцох пре тарговину: 

Приклад: 

Бул раз єден чловек худобни... Пойдзе вон раз на вашар;  

**♦** тарґовина на вашаре:  

Приклад: 

Рано як поставаю, оцец ше им пита: „Но, цо ше вам шнїло, дзеци? Поведзце ми тераз, та будзем знац чи будземе мац добри вашар чи подли;  

**♦** *прен*. розруцани ствари, нєшор: 

Приклад: 

Яки вашар у хижи! 

(од мадь. *Vásár*; сербске *вашар* ма шицки три значеня.  

 

## Фразеолоґия:

*И без (през) єдного циґана вашар будзе* - годни зме то покончиц и без тебе; 

*Мудри (ма розума) як [[Руснаци у Сербиї|Руснак]] по вашаре*  - змудрел (алє уж нєскоро, бо нєдобре потарґовел): 

*Жидови ше питали, цо би себе найбаржей жичел?*

*Да мам тельо розуму, як Руснак по вашаре - одповед Жид;* 

*На каждим вашаре би бул (була)* **-** слабого є квалитету**:**  

*Наша крава ше слабо дої, на каждим вашаре би була* - ** **гвари ше так за слабу дойку; 

*Прешол вашар, уж по вашаре* **-** препущена нагода за добри заробок и под.: 

Могли зме достац аграрней жеми, а тераз уж прешол вашар, прешол час, прешли времена кед ше то могло зробиц; 

**''Указовац вашари'':** (тота справа, апарат и под.) указує вашари - нїч нє вредзи, лєм за вашар є. 

Основни циль вашара бул же би людзе купели нєобходни ствари у чаше док нє було предавальнї у нєшкайшим смислу. Вашар ше отримовало звичайно на даяке церковне швето кед нє дошєбодзене робиц и найчастейше бул на даяким ровним терену – часто у порти найблїзшей церкви або манастира, з чим ше цалей подїї дава одредзену дозу озбильносци и дружтвеней прилапеносци. Вашар нательо важни же шицки векши вашари у Сербиї евидентовани аж и у церковним календаре. Учашнїки заєднїци – валалу, варощику дзе ше отримує вашар ше того дня шветочнє облєкаю. И розположенє шветочне. 

Гоч вашар нє специялитет анї руского, анї сербского народу, вашари у другей форми маю и други народи, заш лєм сербски вашар ма и одредзени дружтвени функциї: 

     * На вашаре треба буц „видзени“;

     * На вашаре ше патри хто кому як поздравкал и розпитовал ше за фамелию. На тот способ ше одредзує статус поєдинца у заєднїци;

     * На вашаре ше пласує информациї (напр. „предал бим гевту жем, там горе коло поточку...“) и збера информациї („чуєм же ши того року запател вельо пульки...“);

     * Дзивки на одай ше прибераю и кладу златни прикраски и дукати коло шиї и преходза ше по вашаре, а обовязно их провадза старши жени - родзини;

    * Вашар нагода же би млади малженски пари, першираз, шицким указали свойо дзецко;

 * Вашар тиж нагода же би ше млади стретли, упознали и спатрели ше;

   * Старши ту же би ше розпитали о гевтей другей фамелиї, яки су, кельо чого маю...

   * На вашаре (традиция хтора ше траци) обовязне коло у хторим млади танцую. Коло нагоди же би ше натанцовали, то тиж и нагода видзиц яки хто физично витримовни – порихтани танцовац (та з тим и робиц). Тото ше окреме одношело на дзивки.

   * Циль „указованя“ же би ше видзело чи поєдинєц нє ма даяки „скрити хиби“ и чи є прилаплїви за заєднїцу по нєписаних законох заєднїци.

   * Ринґишпили, колїмбачки и конїки части на вельких вашарох и тиж маю функцию указованя.* Окрем того, вашар служи и за: 

   * Купованє и предаванє статку и других польопривредних продуктох.

   * Же би ше у карчми або импровизованей карчми под шатром людзе „препровадзели“. То нагода за даєдних потришиц пенєжи хтори того дня заробели кед предали напр. статок. Кафанска шпивачка, хтора шпива на столє, обовязна.

   * Баранчата и прашата ше того дня обрацаю на рожню, а у глїняних гарчкох ше вари свадзебну капусту.

   * Ту и тарґовци рижних файтох, а народни облєчива, шерца з медовнїка, батоги за конї, игли и друге цо треба до обосца ше того дня купує.

   * То тиж и нагода же би дзеци достали даяке бависко або дацо купче сладке.

Место дзе ше отрумую вашари вола ше **вашарище**. У Керестуре ше хаснує и як топоним: Вашарище.

## Ґалерия

Файл:1590 Mostaert Dorfkirmes anagoria.JPG|Вашар концом 16. вику у Фландриї.
Файл:Kulikov Fair 1910.jpg|Вашар 1910.року
Файл:Muška i ženska bunjevačka nošnja.jpg|Святочна ношня бунєвцох хтора ше ношела за Дзивоцки вашар, а нєшка ше приказує на ревийох у составе тей манифестациї.
Файл:Vašar u Negotinu 1940.jpg|Вашар у Неґотину 1940. року.


## Литература

*Словнїк руского народного язика* I, А – Н, Нови Сад 2017, б. 119.  

## Вонкашнї вязи

* [Вашар.](https://sr.wikipedia.org/sr-ec/%D0%92%D0%B0%D1%88%D0%B0%D1%80 ) Википедија на српском језику, sr.wikipedia.org, 14. фебруар 2006.  

Катеґория:Традиция